טור מנוקד אורח חיים קעז


טור

אָמַר רַב פָּפָּא: הִלְכְתָא, דְּבָרִים הַבָּאִים מֵחֲמַת הַסְּעוּדָה בְּתוֹךְ הַסְּעוּדָה - אֵין טְעוּנִין בְּרָכָה לִפְנֵיהֶם וְלֹא לְאַחֲרֵיהֶם, כְּגוֹן: בָּשָׂר וְדָגִים וּבֵיצִים וִירָקוֹת וּגְבִינָה וְדַיְסָא. לֹא מִבָּעֵא אִם מְלַפֵּת בָּהֶן הַפַּת שֶׁאֵין צָרִיךְ לְבָרֵךְ עֲלֵיהֶן, אֶלָּא אֲפִלּוּ אִם אוֹכֵל אוֹתָן בְּלֹא פַּת אֵין טְעוּנִין בְּרָכָה לִפְנֵיהֶם - דְּבִרְכַּת הַפַּת פּוֹטַרְתָּן, וְלֹא לְאַחֲרֵיהֶם - דְּבִרְכַּת הַמָּזוֹן פּוֹטַרְתָּן.

דְּבָרִים הַבָּאִים בְּתוֹךְ הַסְּעוּדָה שֶׁלֹּא מֵחֲמַת הַסְּעוּדָה - כְּגוֹן תְּאֵנִים וַעֲנָבִים וְכָל מִינֵי פֵּרוֹת, וּמִיקְרוּ שֶׁלֹּא מֵחֲמַת הַסְּעוּדָה, לְפִי שֶׁאֵינָם כְּמוֹ בָּשָׂר וְדָגִים וּמִינֵי מְלוּחִים שֶׁרְגִילִין לָבֹא לְעִקַּר הַסְּעוּדָה. טְעוּנִים בְּרָכָה לִפְנֵיהֶם - דִּבְרַכַת הַמּוֹצִיא אֵינוֹ פּוֹטְרָן דְלָאו מֵעִקָּר הַסְּעוּדָה הֵם, וְלֹא לְאַחֲרֵיהֶם - דְּבִרְכַּת הַמָּזוֹן פּוֹטֵר כָּל מַה שֶׁאוֹכֵל בַּסְּעוּדָה.

לְאַחַר הַסְּעוּדָה - פֵּרוּשׁ: כָּל מַה שֶׁהִזְכַּרְנוּ לְמַעְלָה, בֵּין הַבָּאִים מֵחֲמַת הַסְּעוּדָה, בֵּין הַבָּאִים שֶׁלֹּא מֵחֲמַת הַסְּעוּדָה, אִם הֱבִיאָם לְאַחַר סְעוּדָה קֹדֶם בִּרְכַּת הַמָּזוֹן, כְּמוֹ שֶׁרְגִילִין בִּסְעוּדוֹת גְּדוֹלוֹת שֶׁלְּאַחַר שֶׁמּוֹשְׁכִין יְדֵיהֶן מִן הַפַּת מְסִירִין אוֹתוֹ וְעוֹרְכִין הַשֻּׁלְחָן בְּפֵרוֹת וּבְמִינֵי מְגָדִים וְקוֹבְעִין עַצְמָן לִשְׁתּוֹת, כָּל מַה שֶׁמְּבִיאִין אָז - בֵּין דְּבָרִים הַבָּאִים מֵחֲמַת הַסְּעוּדָה, בֵּין שֶׁלֹּא מֵחֲמַת הַסְּעוּדָה - טְעוּנִין בְּרָכָה בֵּין לִפְנֵיהֶם בֵּין לְאַחֲרֵיהֶם, דְּהַמּוֹצִיא וּבִרְכַּת הַמָּזוֹן אֵין פּוֹטְרִין אֶלָּא מַה שֶׁאוֹכְלִין בְּתוֹךְ עִקַּר הַסְּעוּדָה.

וְכָתַב אֲדוֹנִי אֲבִי הָרֹא"שׁ זַ"ל: יֵשׁ לְהִסְתַּפֵּק בְּמִי שֶׁקּוֹבֵעַ סְעֻדָּתוֹ עַל הַפֵּרוֹת, אִם אָכַל מֵהֶן תְּחִלָּה מְעַט בְּלֹא פַּת, אִם יֵשׁ לְבָרֵךְ עֲלֵיהֶם, וּסְבָרָא הוּא שֶׁלֹּא יְבָרֵךְ עֲלֵיהֶם דִּלְדִידֵהּ הֲווֹ הַשְׁתָּא בְּאֵין מֵחֲמַת הַסְּעוּדָה, דְּכֵיוָן שֶׁעִקַּר סְעֻדָּתוֹ סוֹמֵךְ עֲלֵיהֶם, פַּת פּוֹטְרָן אֲפִלּוּ אִם אוֹכֵל מֵהֶם מְעַט בְּלֹא פַּת. אֲבָל כְּשֶׁמְּבִיאִין לוֹ פֵּרוֹת בְּאֶמְצַע סְעוּדָה וְאֵין עִקַּר הַסְּעוּדָה עֲלֵיהֶן, אַף עַל פִּי שֶׁמְּלַפֵּת בָּהֶם הַפַּת, אִם אוֹכֵל מֵהֶם תְּחִלָּה מְעַט בְּלֹא פַּת צָרִיךְ לְבָרֵךְ עֲלֵיהֶם.